地名: 羅州 (全羅道, 牧)
年: 1755.0

○甲子/上御銅龍門, 親鞫訊問尹志: "以汝卽逆商之子, 尙容食息已是寬典, 而敢懷怨國之心, 掛書於望華樓, 陰慘情節綻露無餘, 想必有綢繆者然後爲此, 況汝書籠, 傳藏於林國薰家, 國薰現納, 汝家奴亦已盡告, 雖欲欺, 焉可得也?" 志供: "李孝植以爲見臣潛書奸臣二字, 而羅州官吏積負逋欠, 爲此死中求生之計, 推諉於臣, 豈不凶獰乎? 且臣家奴所告, 不過恐㤼之致, 豈可以奴證主乎?" 刑推不服。 問奇彦杓, 彦杓供: "臣兒時往尹志家受學, 遊於廳事, 時聞尹志父子私語於房中曰, ‘吾父子當爲羅州之鬼。 然國豈長無事乎?’ 臣聞此語而憐之矣。 聞掛書出後, 臣自官出去時, 金重才問於臣曰, ‘朝有掛書之變, 知之乎?’ 臣曰, ‘此非愚民所爲, 似必尹志之所爲’ 云矣。" 問李孝植, 孝植供: "正月念間往志家, 則志獨在寫書, 見臣至握於手中之際, 見奸臣二字, 其時泛然見之矣。 二十四日場市, 林天大謄凶書示臣曰, ‘汝見此乎?’ 臣見之, 辭意凶慘, 故問其何以處之, 則答以摘給座首, 臣見奸臣二字相合。 故以爲必是志所爲云, 而以給座首爲善處矣。 志於丙辰自濟州來住於臣洞內, 臣學《通鑑》於志矣。" 問林天大, 天大供: "臣以羅州下吏, 正月二十日場市歸路, 見客舍望華樓東邊第二柱, 有掛書一張, 朴順已摘下, 臣奪取傳給于座首柳頣泰, 適逢下吏李孝植, 言及其事, 則孝植問其書如何, 臣答以其書如此, 孝植曰, ‘頃見尹志寫出殊常文字, 聞汝所傳, 必志所爲’ 也。" 問志奴介奉, 介奉供: "掛書事則不知, 而李孝植及臣上典妾娚禿同最密, 當知其事, 而謫客李掌令時熙亦相親, 時或酬酢怨國之語矣。" 問林國薰, 國薰供: "意外羅州有怪事, 臣父曰, ‘羅州漢, 必無在羅州爲之之理, 此必有怨國之徒爲之。’ 監司入羅州時, 志奴負籠來臣家。 志曾有稧案冊, 而不入籠中, 臣無一拔出者, 旣見之後, 更爲縛閉, 納于監營。 被拿時到公州客舍, 志書示冊字, 臣答以盡納官家, 則志大驚曰, ‘其中多有得罪時象之語,’ 臣旣曰無遺盡納云, 志則猶疑臣之或有所拔矣。 許多文書, 必不盡藏於小籠, 似或分送於他處矣。" 問志子光哲, 光哲供: "臣祖疏章等文字, 送置相親家, 而臣祖家狀及年譜中, 有觸諱時象之語, 故臣父以此爲慮。 所謂稧案, 卽臣與林國薰、金沆爲稧, 而衙前數人爲下稧矣。 臣父每欲立功自效, 以冀復用矣, 不幸至於此境, 父子將同死, 更何可達乎?" 刑訊禿同, 禿同供: "臣付榜於羅州客舍大門, 紙不及半張, 可爲三折之一, 而廣則頗廣, 行則當爲三行, 字大小, 小於錢葉, 而大於碁子。 曉頭付之, 而日字似是正月二十二日矣, 志使其奴介奉招臣, 翌曉進去, 則志明燈而使臣掛書, 其時李孝植、李齊春、松浦居林哥ㆍ李鼎夏同在, 志曰, ‘久在謫所, 欲爲解謫而懸榜矣。’ 又曰, ‘此是重大必死之事, 勿爲洩言。 死則吾死矣, 決不推諉於汝矣。’ 臣旣付之後往言于志曰, ‘無一人見之’ 云, 則志以爲極善云, 又曰, ‘汝必不洩言, 故使汝矣。’" 問林徵遠, 徵遠供: "臣之所居, 與志所寓, 相去十里, 故時或往來, 唱和詩律, 此爲死罪矣。" 問志子希哲, 不服。 林國薰所納書籠中, 羅州前牧使李夏徵書札最多, 綢繆親密無異骨肉, 至稱志所自稱之別號, 又與志書云夢拜先大監, 蓋指就商也。 上覽之震怒, 命配鍾城, 尋命拿鞫。

○問金沆, 沆供: "庚午年, 臣與林國薰、尹光哲、李孝植、林天大五人作稧, 士人則不能掊据錢穀, 故以官吏二人, 入其中矣。" 沆與介奉面質, 介奉卽志奴子也。 介奉曰: "汝與李孝植、林天大, 稱以稧會, 連夜來會, 今年正月夜, 亦來會, 夜分而歸, 羅州一城中人, 皆以爲其相親殊常矣。" 沆與天大面質, 天大曰: "去十二月屠牛時, 諸人欲飮酒出去後, 汝謂我 ‘以汝與我, 皆親於尹持平家, 而志頻頻以不緊語語我, 其事亦不妨, 故我方募人, 而汝亦能得幾人耶? 得人之道, 實不在他, 稱結稧, 聚多人好矣。’ 我云 ‘求之固難, 而試當求募矣。’" 沆曰: "屠牛事果有之, 而其日大風雪, 何可爲此言乎?" 天大曰: "其時汝豈不謂我 ‘以尹持平, 以無端事久謫, 他人皆解謫, 而彼獨未解可矜。 其所言頗無妨, 而擧事不可獨爲, 吾方求得人, 汝亦求得爲可’ 云乎?" 沆曰: "設有是事, 酒會中豈爲此言乎?" 天大曰: "志常爲我言, ‘汝亦須得人, 如金生員稧’, 而庚午結稧, 始不過殖錢而已, 自昨年後, 始有此議, 汝豈可謂不知乎?" 刑推沆與天大, 又面質, 天大曰: "汝之夜不來志家云者, 千萬無據, 正月喫牛肉之日, 獨非夜會耶?" 又曰: "去臘月, 汝與孝植夜會志家, 仍與同歸, 非但夜往, 晝亦無日不往, 志常處於內舍廊, 汝往則必引入。 從容一日吾欲尋汝, 則汝在於志之內舍廊, 夜或逢汝問之, 則以爲自尹持平家來矣。" 沆曰: "稧會不過一年二次, 以此謂我常往乎?" 天大曰: "稧會二次, 是常往之事, 而其外又不知其幾次往來矣。" 沆語屈。 加刑肆惡, 不着名, 書刑殺二字, 語極獰悖, 尋物故。 兩司啓請孥籍, 上命依亂言律, 只籍産。

○刑訊林國薰, 國薰供: "志父子之與京人相親者, 臣不知, 而夏徵曾與志相親, 夏徵在羅州時, 志之子常在衙中。 鄕人相親者林徵遠, 而柳鳳輝之族柳尙轉及尙轉之子鳳泰, 亦往來志家矣。 京人李姓字濟伯者, 亦與志相親, 庚午年臣來京中志家時, 濟伯來觀其酬酢, 似親密矣。 其時坐客, 則希哲妻娚李姓人也, 臣留希哲家數日, 而兩李數來矣, 希哲妻娚兄弟輪回往來, 而其中名明祚爲李普昱繼子者, 在羅州時相親往來矣。 今番金溝道中, 孝植以爲, ‘吾則知掛書幾微’ 云矣。" 濟伯, 蓋師尙孫修敬也。 國薰又供: "所謂尹修撰, 不知其名, 所謂序文, 不知其意, 而題則《夢錦堂序》, 夢錦, 是志之堂號也。 所謂夏徵之壻, 夏徵喪妻時, 來志家矣, 志聞馬虎之災無憂喜, 而曾有星隕, 故志以爲 ‘此天鼓星也, 壬辰年前有此變, 今聞有此變, 年數若滿, 則亦必有亂, 若有亂, 則吾必放還’ 云矣。 務安
              玉山洞居尹哥兩班, 名不知年近六十, 善推數, 曾來羅州謂臣曰, ‘某年, 朝廷必有變, 彼此間一邊人, 必多死’ 云, 故臣以此言于光哲, 則光哲頗有喜色。" 國薰又供: "嘗往志家, 則志以爲, ‘忠淸道多失火藥, 故有騷屑’ 云, 仍言秘記中語, 渠必有意而言矣。 志嘗傷腰病臥, 曰, ‘吾之不死誠不緊, 但欲久生, 覽時人之出場’ 云, 此蓋引用屈原遠遊賦之意也。 志又以爲 ‘時勢漸非, 彼此相合, 吾則永塞之外, 無他道’ 云, 光哲則以爲 ‘京中人心、世道, 無可爲’ 云矣。 志之妾, 卽羅允學之婢, 允學亦與志相親。 光哲稱以山訟, 昨年上京, 而兄弟離其老父, 一年不歸, 事涉殊常。" 國薰又供: "李萬江謫中, 與志書札往復之狀, 臣亦知之矣。" 國薰
              尹應振面質。 國薰曰: "汝往來羅州時, 言吾身數三年不好, 又言某年一邊人多死云, 故吾曰 ‘某邊耶’, 汝曰 ‘某邊’ 而方來某年, 或後某年, 有此事矣, 光哲推數, 曾聞光哲之言, 因人爲之云矣。" 應振曰: "只言汝之身數, 某年不好而已, 元無一邊人多死之說矣。" 問光哲, 光哲供: "臣求序文於尹尙白, 尙白製給矣, 所謂箕叟
              尹得九之字, 卽澶之子, 聖時之孫, 堤川
              李哥之壻也。 臣與尹得九相知十餘年, 得三是得九之兄, 而李夏徵之壻也, 得九或來臣家作詩矣。 務安術士尹應振則未見, 而曾爲推數矣。 臣昨年來京時, 見分撥而知有虎災, 甲子年, 見朝報及狀啓, 知有星隕之說, 而天鼓星之說, 臣不爲也。" 光哲、國薰面質, 國薰曰: "汝自京下來時, 豈不爲虎入之說乎?" 光哲曰: "果言之矣。" 國薰曰: "汝又不爲馬入之說乎?" 光哲曰: "此則吾何嘗言乎?" 國薰曰: "汝豈不曰虎入馬入大變怪乎? 其時有星隕, 故汝又以爲, ‘壬辰前星隕, 其後有亂, 趙重峰前期知之。 自甲子計至幾年, 則必有事’ 云矣。" 光哲曰: "星隕之說, 吾何嘗酬酢乎?" 彼此互相爭詰。 光哲曰: "汝曾有靈巖人預爲避亂之言, 故吾責其妄言, 豈以有亂之說, 言於汝乎?" 國薰曰: "其時汝來小房, 明言之, 又豈不曰非久當有亂離, 吾當放歸乎?" 國薰又曰: "其時吾傳尹哥之言, 以爲某年, 朝廷必有變, 彼此間一邊人盡死云, 汝豈不聳聞其言乎?" 光哲曰: "汝言於吾, 故吾曰如此言易生事, 不可妄說。 應振曾謂吾必有官厄, 而吾豈有官厄乎? 應振之言, 不驗云矣。" 國薰又供曰: "光哲嘗誦傳一絶句曰, ‘鐵馬西來漢水濱’ 云云, 而此詩卽當宁夢中肅廟所贈詩云矣。" 上憤痛不能定坐。 承旨金善行曰: "此卽麗朝恭愍王事, 而詩讖已驗於紅巾賊, 臣等亦嘗稔聞而誦之, 有何可驚耶?" 上喜曰: "然乎?" 卽加金善行資, 除都承旨。 又令光哲、國薰面質, 光哲則曰: "國薰誦傳此詩。" 國薰則反曰: "嘗聞於和順居崔彦恒。" 盖光哲凶獰, 擧麗末詩, 傅會爲說, 與國薰輩瀾漫酬酢, 至及於不敢言之地者綻露無餘, 上卽命結案。 其結案曰: "臣以逆商之孫, 逆志之子, 凶謀、逆節極其狼藉, 而又不勝逆心, 嚴問之下, 敢以麗末詩句罔測比擬, 大逆不道, 遲晩。"